Et in-arig Jesus a kigwan to i “Sejay a konen kod si-kayo,
podnon no gwariy koral na kalniro,
et nat manchedan i tood ma pasbol to,
no diket onkalab cha alad to,
mahibot tan tolisan iwa too.
Nem sema toon manchedan chiwa pasbol,
si-kathoy naiyanbantay na kalniro.
Si-kathoy ipaskep na kowadjed ma koral.
Nainki-ngelan na kalniroy esel to et napiyeschian cha.
Natiya-gway niwa naiyanbantay i kalniro thon nangiyaranan to na sa-ki tan sa-ki,
et nain-awas to ired ma koral.
No nain-awas to wen emiin ira ma kalniro,
naedagwas,
et naiyonod iren ma kalniro tep amta riy esel to.
Nat onoren chiy afil a too,
no diket bebtihan cha tep nat amta riy esel to.”
Kigwan Jesus iyay a arig ired ma too,
nem nat igwathan chiy piyan ton a-seden.
Et in-arig mowan Jesus a kigwan to i “Sejay a konen kod si-kayo,
podnon si-kak i pasbol a nasimekepan na kalniro.
Emiin a toon edagwas iy say si-kak a engitoro na nat podno,
singen mahibot tan tolisan ira.
Nem nat inki-ngelan iren ma kalniro.
Si-kak iwa pasbol.
Angken siyen toon onsekep babaen cha si-kak,
maysalakan.
Sema toon maysalakan,
may-arig cha kalniron egwayen onsekep tan on-awas cha koral et naiyaypastol cha edo-do-betan.
Sema mahibot,
nakimowan alin mengibot,
memono,
tan menechal.
Nem si-kak,
kimowanak ali say may-i-kanan i too na biyag a nagwariy kay-ingesan to.”
Kigwan mowan Jesus i “Si-kak i mapteng a naiyanbantay na kalniro.
Sema mapteng a naiyanbantay,
i-kan toy biyag to para cha kalniro tho.
Sema toon edagboan a manbantay na kalniro,
nat si-kathoy podnon naiyanbantay tan nat si-kathoy mahakalniro.
No menakmang na emanekot a animal a mankokowan ali,
ipekday to ira ma kalniro et onbetik iwa too.
Et kedathen niwa emanekot a animal ira ma kalniro,
et mesidak ira.
Sema too,
onbetik tep edagboan bengat tan nat napiyategan to ira ma kalniro.
“Si-kak i mapteng a naiyanbantay na kalniro.
Sema pengamten Awak cha si-kak tan sema pengamtak cha Awak,
inges ngon man i pengamtak iren ma kalnirok tan sema pengamta iren ma kalnirok cha si-kak.
Et i-kan koy biyag ko para cha kalnirok.
Gwara ngoy echom a kalnirok a nagwared ja koral.
Mesepol a a-daen ko di ired jay,
et manki-ngel ngo ired esel ko.
Et sema emiin a kalniro,
manbalin na sa-kin gropo,
tan sa-sa-kiy manbantay iren ma kalniro.
“Si Awak,
ensemek toak tep i-kan koy biyag ko say manpawilak mowan.
Nagwariy mahabonod si-kak no ekak itolok,
no diket i-kan koy biyag ko tep seman i piyan ko.
Gwariy panakabalin kon mengi-kan na biyag ko,
tan gwara ngoy panakabalin kon mengoli na biyag ko.
Tep seman i inbilin Awak cha si-kak.”
Idi inki-ngelan na Hodjos i kigwan Jesus,
nat man-iringes mowan i nemnem cha.
Chakel i engowan i “Ebang-ag tep iya-janan na dimonyo.
Niyana naiyanki-ngel kayod si-katho?”
Nem kigwan ngo na echom i “Sema toon iya-janan na dimonyo,
nat nakigwan to iriy inges to man.
Mebedin ayen a-kalen na dimonyoy korab na too?”